
En laula. Kuollut uni 
ei syttyä voi säveliin. 
Ei nouse hourailuni 
kivestä kuuluviin. 

Se kahlittuna sykkää. 
Ei milloinkaan sen voima voi 
musertaa kuorta mykkää, 
ei milloinkaan se soi. 

Jos joskus kivipinta 
pusertaa esiin kyynelen, 
on tuskaa ankarinta 
se siru kivinen. 

Jos ei se saata helää, 
enemmän sitä rakastin. 
Sen mykkyydessä elää 
tavoittamattomin. 



ALAKULOINEN FANTASIA 



MOMENT MUSICAL 



Jasmiinien tuoksu 
alla lehmusten. 
Pysähtynyt juoksu 
ajatuksien. 

Kevätkesän ilta 
sävelvirran toi 
kaukaa kaupungilta, 
missä laulu soi. 



Melodinen ääni 
yhtyi hiljeten 
soittoon yllä pääni 
kevätlintujen. 

Sinun puistotiellä 
lähestyvän näin, 
enkä enää kiellä: 
odottamaan jäin. 

Kevään, musiikinko 
syytä oli tuo? 
Sitä odotinko, 
että jäisit luo? 

Edes tietämättä, 
mitä halusin, 
ojensin mä kättä, 
katseen kohotin 

silmiäsi kohti. 
Muuta nähnyt en: 
valon, joka hohti 
pian kadoten. 



Mielettömin huulin 
jotain soperran. 
Askeleesi kuulin 
ohi kulkevan. 



SYDÄNPÄIVÄ 



Tänään leimahti liekehtimään 
pihlajain veripuna. 
Väkevän, täyttyvän elämän 
raskas tuoksu 
hulvahti syvän-vihreiden lehtien alla. 

Hehkuvain päiväin muisto 
painoi raskaana maata 
tänä päivänä. 



Sadan auringon kiihkeä rakkaus 
oli kypsyttänyt kaipaavan maan 
keväästä kesään — 
puut, ruohot ja ihmisen. 

Tänään ei ollut kaipausta enää, 
enää ei odottanut elollinen 
huomista päivää. 
Tänään tapahtui raskain vyöryin 
se, mikä oli tuleva: 
lehdet, nesteistä turvonneet, 
mullanjanoiset juuret, 
ikuisesti levottomat ihmiset 
tunsivat hetkien pysähtyessä 
täyttymyksen onnen. 
Väkevin aalloin vyöryi 
korkean sydänpäivän syke 
elollisen lävitse. 

Helteen painoon 
ja lämpimän mullan huokuun 
leimahti tänä päivänä 
pihlajain veripuna. 



SYKSY 



Rapakkoa, kuraa 
kylvänyt on taivas 
yli seudun sumuisen. 

Tuuli raivokourin 
repi lehdet koivujen. 



Painon alla, ihminen, 
ahdistusta hourin. 

Yli seudun sumuisen 
kuolema jo raivas 
alastonta uraa. 



MAISEMA 



Päivä sammuu. Pakastuu. 
Tuuli taukoaa. 
Taivaanrannan takaa kuu 
vitkaan kohoaa. 

Kultajuova humaltuu — 
veteen lankeaa. 
Valosilloin pukee kuu 
yötä ankeaa. 



Kaislikosta kantautuu 
korren kahinaa. 
Taivaanrannan yllä kuu 
suuri punertaa. 



ILTA 



Utuverhohämäryyteen 
nukkunut on ilta. 
Taivaan värit vaihtui. 

Valoläikkä värisee 
katulammikossa. 



Lammikossa, jossa 
valoläikkä värisee, 

aivan hiljaa haihtui 
ajatuksen silta 
eilisestä nykyisyyteen. 



AURINGONLASKUN 
AIKAAN 



Vetten ääretöntä alaa 
mainingeitten myötä uivat 
varjot syvän uupumuksen. 

Sammuneita säveleitä 
meri kantaa rannalleni. 



Laulu, Joka pakoon meni 
kaipuun, iltaruskon teitä, 

Jätti köyhän lupauksen: 
päivät, Jotka unohtuivat, 
eivät tajuntaasi palaa. 



YÖN ALLA 



Punaisen illan palo 
meressä liki taivaan: 
yön alla valhevalo 
väsyneen miehen vaivaan. 

Pinnalla pimeän syvän 
väreettömyyden päily 
ei yli hiljentyvän, 
sammuvan tuokion säily: 



äärillä poukamarantain 
pimeni punainen ilta 
aavalle usvaa kantain 
notkoilta kosteisilta, 



raukeni lumous hohteen 
hämärän hiljaisuuteen, 
tyyntyvä tuska kohteen 
tavoittamattomuuteen. 



NOCTURNO 



Usva ympärillä pääni. 
Lyhdynvalon rajaan asti 
pimeä on poissa. 
Ahdistetun naisen ääni 
yötä kujasokkeloissa 
vihlovana rasti. 



Eilispäivät unohtuivat. 
Tyhjäntyhjää sieluani 
jokin painoi ammoin. 
Usvapilvet yötä uivat. — — — 
Kuolonhiljaisuutta kammoin 
lähden paikaltani. 



Katulyhdyn valorenkaan 
kuva lähtemätön syöpyi 
köyhän miehen sieluun, 
kun hän öisten varjojenkaan 
tuntematta kujan nieluun 
katosi ja yöpyi. 



RUMA SATU 



JOURNALISTI 



Ajat sitten voitin pelon, 
että elämä on risti. 
Silti myönnän, että olen 
hyljeksityin journalisti 
uutispalvelussa elon. 



Konnia ja ruhtinaita 
ohimennen haastatellen 
kujat, bulevardit polen. 
Molempia vuorotellen 
kolhii Ajanhenki saita. 



Kumarrellen eteen pöydän 
laatimani reportaashit 
kiikuttelen. Eivät kiitä 
miestä käskemällä paashit: 
potkittuina luuni löydän. 



Saatavani, journalisti, 
silti toimistolta velon. 
Elän mainiosti siitä. 
Ajat sitten voitin pelon, 
että elämä on risti. 



ARVOSTELIJOILLE 



Vaatimattominta logiikkaa 
ette sanoistani kiinni saa. 

Joka päivä mielipide uus. — 
Puuttuneeko johdonmukaisuus? 



Pikemminkin — minä sanoisin — 
suuntani on johdonmukaisin: 

aina ajatukset sinne päin, 
missä valon vilahtavan näin. 

Tämän päivän totuudessa on 
siemen huomispäivän tuomion. 



RUMA SATU 



Pienenpienen kukkamaan 
ahon laitaan aitasin. 
Kade silmä naapurin 
kohta oli hukka maan: 
keskeen georgiinien 
(runoniekan kukkien) 
laittoi lapset sokkosille. 
Pahamieli pakkanen 
palellutti loputkin. 



Pelto nousi nokkosille. 



Enää ei näy hallaa maan 
eikä jalkaa naapurin. 
Tahtokoonkin — tokko sille 
tohtii tulla tallaamaan? 



SYY 



Urasi jos aloititkin ihailtavin voimin, 
tyhjentyvään tyhjyyteesi painava on syy nyt: 
markkinoilla murheen olet valhekauppatoimin 
liian vähän ostanut ja liian paljon myynyt. 



YKSINÄISYYS 



B R A M A A N I 



Olen jäsen bramaanien suvun. 
Minulle on salatuin ja sisin 
avoin ihmiselämässä. 

Tiedän kaukorannat, kunne 
kaipaus vie veljiäni. 



Mihin oma ikäväni 
jäänyt lie, en sitä tunne. 

Tulta sammunutta tässä 
kohentelen käsin uskollisin. 
Kuka laskee minuuttien luvun? 



TILINPÄÄTÖS 



Kuolema oli laskenut 

kätensä olalleni. 

Se puhui minulle, 

niinkuin veli puhuu veljelleen, 

ja se miellytti minua. 

Synkkinä, haudankolkkoina öinä, 
kun tuuli horisi savutorvessa 
ja tempoili suljettuja ikkunanluukkuja, 
se saapui luokseni. 



Me lueskelimme yhdessä 
vanhojen kirjojen kellastuneita sivuja 
ja imimme itseemme totuuksia, 
jotka olivat jähmettyneet 
satoja vuosia sitten. 

En tiedä, 

milloin kello pysähtyi 

kammioni seinällä, 

sillä ajan kiertoa 

ei enää ollut. 

Tuuli vain jatkoi 

turhaa huminaansa, 

ja lehti lehdeltä kääntyi 

vanhojen kirjojen kellastunut viisaus. 

Tänä aamuna, 

kun suljimme viimeisen kirjan, 
alkoi jälleen kello käydä. 
Kuolema näytti minulle kuvastimesta 
vanhat, raihnaiset kasvoni 
ja poistui luotani. 

Se palaa illalla 

ja vie minut suureen lukutupaan 
opintoja jatkamaan. 



YKSINÄISYYS 



Sankan pimeyden muuri 
saartaa kammioni rauhaa, 
missä Ajan kello suuri 
hiljaa minuutteja jauhaa. 

Ikävöinkö? — Onhan hyvin 
kun ei ajan kierto muutu 
eikä Illoin hiljentyvin 
tyhjän tyyneyttä puutu. 



Raskaan rauhan täällä jakaa 
lukulamppu, kirjapino, 
Ihmiskuva ruudun takaa 
tuijottava, kiero, vino. 

Tunnustan sen omakseni. 
Ääriviivat muodottomat, 
selkä, joka köyryyn meni, 
kasvot, silmät ovat omat. 

Enhän Itseäni kiellä. 
Miksi lahtisinkaan pakoon? 
Istukoon se veli siellä, 
tyhjin silmin tuijottakoon 

enentyvää uupumusta 
raskaan, kumaraisen pääni, 
kunnes nimettömyys musta 
peittää turhaa elämääni. 

Yhdessä me teemme työtä 
suorittaen elon hinnan. 
Kerran kohti suurta yötä 
hoiperramme rinta rinnan. 



PIMETESSÄ 



Pimenee. Tuuli 
soi yli pääsi. 
Korvasi kuuli 
nyyhkintääsi. 

Lämmitä kättäs 
ei tuli lietes, 
tietämättäs 
tummunut. Tietes 



jos tules tuhkaa 
hehkutitkin, 
ilta jo uhkaa 
varjoin pitkin. 

Värähti valos, 
tuokion empi, 
sammui. — On talos 
hiljaisempi. 

Ummessa polut 
aurinkokyliin. 
Hitaasti solut 
pimeän syliin. 



ILTARUKOUS 



Korkein, vähennä 
tyhjyyden pelko. 
Anna jo selko, 
yö pimenee. 

Ei sua lähennä 
pyyntöni voima, 
ei sua soima 
eläväks tee. 



Ihmisen vaivaan 
synnytä usko! 
Kaipaus kuolee: 
täyttymys teei 

Rannalla taivaan 
sammuva rusko 
pilviä nuolee. 
Yö pimenee. 



ASEETTOMIN KOURIN 



YÖ 



Taivas tuntematon, musta. 
Planeetalla alla sen 
toivoen ja pettyen 
tuhat turhaa rukousta 
halki tuhatvuotten manaa 
yhtä vastauksen sanaa. 



JUMALTEN PIDOT 



Pidoilla taivaisilla 
jumalat juttuavat. 

Kiro on vaivaisilla 
jumalten juomatavat. 



Hetkestä tuhlatusta 
puhunet tuokionkin, 
infernojuhla musta 
pitosi riemu onkin. 

Petetty humalainen, 
viinisi niele karvain. 

Juopumus jumalainen 
on osa aniharvain. 



PESTI 



Olen ottanut pysyvän pestin 
yön kyntäjälaivaan tähän 
ja määrätty ohjaajaksi. 
On onnea ollut vähän, 
yö käynyt on mustemmaksi 
ja myrskyä monta jo kestin. 

On kapteeni mieletön varmaan. 
Merikarttoja ei hän tunne 
ja hullun lailla hän määrää. 



En kiellä: kaamea tunne 

minut täyttää, kun suuntaa väärää 

alus ui läpi usvan harmaan. 

Olen ääreen ohjausrattaan 
tähän kahlittu paikalleni. 
Monen tuntemattoman rannan 
ohi laiva jo hurjana* meni. 
Ei muuta kuin kiitää annan, 
kunis kulkee se hajoamattaan. 

Merimiehiä ei ole muita, 
minä vain sekä mieletön toinen, 
joka käskyt minulle jakaa. — 
Sydänyö kun on kuutamoinen, 
usein kuuluu selkäni takaa: 
»Hoi mies, mitä haaveilulta!» 

Sitä joskus mieletön mietin: 
tämän laivan syöksen mä kerran 
päin kuohuja kallioiden. 
Vaan kohta jo kuunarin herran 
kiroukset myrskyssä soiden 
tukahuttavat vangitun vietin. 



ASEETTOMIN KOURIN 



I 

Kuollut on eilinen päivä jok'ainoa. 

Kuitenkin kestät tietosi painoa, 
että on edessäsi yötä ja arkea, 
että on loppusi koruton ja karkea. 



Uhmaten hirtehisleikkiä veristä 
myös sinä paljasta nyrkkiä heristä, 
siiloin kun siimasi yö iki-pimeä 
sokaisee kauhulla, jolla ei nimeä. 



Tosin ei uhma ihmistä pelasta 
kerran otetusta suuresta velasta, 
tosin on turha kaltereita takoa. 
Ei ole pakoa, ei ole pakoa. 



Mutta on parempi — olkoon se sanottu — 
että ei armoa koskaan anottu 
kituvan ruumiin ja hengen takia. 



Ei ole valtiaskourassa lakia, 
jolla voi huulilta huutoja kiskoa. 



Antaa sen uhata, antaa sen viskoa. 
Jos pidät moisesta seikasta lukua, 
et ole totisesti itsesi sukua. 



Vihdoin kun saapuu yö iät pysyen, 
kenties se saapuu jotakin kysyen 
säälittävän sinun sielusi tilasta. 
Ainoa vastaus: et pidä pilasta. 
Heitä se takaisin: hirtehis-ivalla 
lahjomatontakin silmille sivalla. 

Oi Herra, vihas alla kasvaneet 
on sydämeeni katkeruuden puut, 
ja vihas kypsyttämät rypäleet 
on myrkyttäneet elonkorjuukuut. 

Oi Herra, raekuuron lailla lyö 
sun kiroukses puita viinimaan, 
ja päivän sammuttua vihas yö 
ne saattaa hedelmiä kantamaan. 



Oi Herra, kunniaasi kumartaa 
mun sydämeni syvin katkeruus, 
ja nimes synkän kiitokseni saa, 
kun tahdostasi kypsyy sato uus. 

Oi Herra, yllä ihmissydämen 
Sun silmäs tiedän iät valvovan. 
Oi Herra, yllä vihas kylvöksen 
soi mahtavana kaiku nimes kunnian. 



SALAMATKUSTAJA 



Tulin purteen salamatkustajana, 
elonlaivan lastiruumassa piilen. 
Asun loukossa, joka on musta kuin mana, 
täys törkyä jätteen ja katkua hiilen. 

Olen lähtenyt passitta rannasta muinen. 
Tukahuttavan yön olen vankina siksi. 
Nyt jossakin Atlantin pinnalla uinen, 
syön saastaa henkeni pitimiksi. 



Myös tiedän: jossakin laivuri ohjaa 

tätä uljasta aavojen kyntäjälaivaa. 

Vain minä saan kuulla, kun kareihin pohjaa 

se joskus — ja ruoste sen kylkiä kaivaa. 

Näen monesti silmillä hämärtyneillä, 
miten ylhäällä aavat on aurinkoiset 
ja kyllin raikasta ilmaa heillä — 
he tuntemattomat ihmiset, toiset. 

He laulavat rannasta uneksimastaan, 
he katsovat auringonnousua kohti. 
Sama ranta on myös hänet ottava vastaan, 
ketä yö yli aurinkoselkien johti. 



KUOLEMAN KUVASTIMESSA 



Katkera on ilon maljain 
viimeinen viinitilkka: 
Saatanan nauru paljain, 
alaston, raastava pilkka. 

Väistä et ehdottominta: 
huumasta nautintosi 
tuhannenkertainen hinta 
kerran on tielläsi tosi. 



Sen, mitä humaltuessa 
nähnyt et uhkana yllä, 
kuoleman kuvastimessa 
tajuat selvänä kyllä: 

itsesi, ihmishylyn, 
kolhitun turmiokuvan, 
Saatanan naurun tylyn 
korviisi kantautuvan. 



KUILU 



Kuilu kohti kuolemaa 
milloinkaan ei umpeen juutu: 
ikkunani musta ruutu 
yötä kohti aukeaa. 

Sydän muuan täällä lyö 
verkkaan moukarilla huolen, 
mustan ruudun tuolta puolen 
katsoo uhkaavana yö. 



Toisiansa tuijottaa 
kaksi yksinäistä sutta 
kahden puolen huurtunutta 
öisen talon ikkunaa. 



MATKALAULU 



IHMINEN 



Kuohuva alkuaine 
synnytti kerran sinut. 
Tuhanten vuotten paine 
tiesi on kahlehtinut. 

Tahtosi tähteä uutta 
kuinkakin kumartakoon, 
itsesi ehdottomuutta 
et ole pääsevä pakoon. 



Kun yli kulkijan-teittes 
soittavat ikuiset tuulet, 
rytmissä askeleittes 
kaikuna sen yhä kuulet. 

Sielusi vaikka polet 
melussa markkinaväen, 
runneltunakin olet 
alkusynnystä säen. 

Tuhanten vuotten paine 
tiesi on kahlehtinut. 
Äitisi, alkuaine, 
kerran on tempaava sinut. 



KATOAMATTOMAT 
HETKET 



Kuin salamat avaruutta 
halkoivat elämän iskut 
sieluni aineettomuutta. 
En tuntenut mitään. 



He luulivat taistelua kohtalokseni. 
Kuitenkin jokainen lyönti, 
jokainen tuhoava salama 
kiisi voimattomana lävitseni 
sieluani koskettamatta. 
Turhaan purkautui 
avaruuksiin iäti kahlittujen 
elementtien voima. 

He luulivat taistelua kohtalokseni. 
Kuitenkin sieluni vangitsi 
iäti-olevaisen tyyneydessä 
katoamattomat hetket 
ja omisti sen, mikä on enemmän 
kuin taistelu 

ja voitto ja voittajan suuruus. 



IHME 



Vavisten tajusit: vain valo ihmeellinen, 
vain pyörryttävä syvyys väreilevän sinen. 

Syvältä uumenista vankilansa, maan, 
näit lähteen kohonneena jalkojesi eteen. 
Näit: kirkkaan-päilyvään sen lähteen veteen 
vajosi avaruus Narkissos-unessaan. 

Se kangastus, vain tuokion se kesti. 
Se unessasi säilyy ikuisesti. 



MATKALAULU 



Askeleitten alla soi 
matkalaulu: jätin, lähdin . . . 
Yllä tahdin 
taivas kipunoi. 

Suunta tuntemattomaan. 
Silmä etsii määränpäätä. — 
Yötä, jäätä 
täällä kohdataan. 



Peninkulma pitenee. 
Ammoin hukkui hämäryyteen 
ihmispyyteen 
Vallis Gratiae. 

Matka mittaa itseään 
liki äärettömän rajaa, 
missä vajaa 
sammuu pimeään. 

Unohduksen yössä ei 
kaipuu kanna aamun paloon. 
Ladut valoon 
mennyt päivä vei. 

Yli teräsharmaan maan, 
jota jäiset aavat peittää, 
muisto heittää 
harhavalojaan. 

Alla kylmän kohtalon 
niitä älä usko, sielu. 
Tuskan nielu 
petollinen on. 



Omintasi suojaten 
luota yksin valintaasi. 
Monet kaasi 
turha eilinen. 

Suunta yöhön, eteenpäin! 
Askeleitten alla soikoon, 
kipunoikoon 
laulu etsijäin! 

Silmä Tuntemattoman 
valvoo yllä jäätiköitten 
halki öitten, 
yli kuoleman. 



MITTA 



Vähä on ihmisen mitta 
kylväjän kämmenellä: 
upota yöhön pitkään 
multien kypsytellä. 

Ainoa arvon määrä: 
kypsymiskauden tulos. 
Ainoa elämänsuunta: 
minuuden kuoresta ulos. 



VUOSISADAN IHMINEN 



ON KIRJOITETTU 



On kirjoitettu: työtä kiroten 
kun kerran luodaan hauta viimeisen 
suvusta, joka silpoi omaa lihaa, 
jää muisto, joka itseänsä vihaa. 



KIVISET SYDÄMET 



Äitien laulu: 

Ei siunauksen sana 
kohonnut huulillemme, 
kun synnytimme teidät 
maan illan hämärään. 



Kun kiroatte meitä 
ja lyötte veljiänne, 
me vaiti hunnutamme 
sydämiemme yön. 



Jos' emme rakastaneet, 
niin vihanneetkaan emme, 
vavisten toteutimme, 
vain korkeamman lain. 



Poikien laulu: 

Äitimme, synnyttäjämme 
ei siunannut lapsiaan. 
Vihan lahjoitti, sisimpämme 
ei oppinut rakastamaan. 



Aurinkopäiviä emme 
me koskaan nähneet lie. 
Nyt äärellä asuntojemme 
verijälkiä täynnä on tie. 



Koskaan ei nähty meiltä 

hymyn merkkiä, kyynelen, 

ja kun toisemme kohtaamme, teiltä 

me väistymme pälyillen. 

Vihaten itseämme 
vuoks haavojen jäytäväin 
me väijymme veljeämme 
ja iskemme takaa päin. 

Äitimme, synnyttäjämme 
ei siunannut lapsiaan. 
Vihan antoi, sydäntämme 
ei auttanut rakastamaan. 



SOINNITON LAULU 



Tämä päivä ja eilinen 
ja jokainen tuleva päivä 
on mykkä. 

Ajan kivisiltä kasvoilta 
ei kuulla sanaa, 
jota on odotettu 
tuhat kiduttavaa vuotta. 



Valheen paino ja toden mitättömyys 

selvisi ahdistavana. 

Siksi on nyt 

kylmiä katseita 

ja soinnittomia lauluja, 

ja vain ne rakastavat, 

joiden silmät ovat surkastuneet 

pienien hetkien tuijottamisesta. 



ME LÄHDIMME SYYTTÄ 
(Laivamiesten laulu) 



Me lähdimme syyttä 
ja määrättä melkein. 
Oli tahtomme selkein: 
pako tyhjää äänettömyyttä. 

On pettävä pinta 

merenselkien aavain, 

ja veressä haavain 

on uskomme katkera hinta. 



Me purjehdimme 
jo jäsenin rammoin, 
ja hajonnut ammoin 
on ainoa kompassimme. 

Nyt graniitinlaista 

on hymyilymme, 

kun etäännymme 

yhä kauemmas ihmisen maista. 

Jo raakapuista 

soi tietomme pauhu, 

vaan kuollut on kauhu 

meren vankien mykistä suista. 

Me kuulumme mutaan 

jo juurilla leväin. 

Pian repeileväin 

yli kaiteiden huuhtoudutaan. 

Pian idässä veri 
kun punaa taivaan, 
niin syöksyy laivaan 
jo vihreä, nielevä meri. 



VUOKSI TÄHTIEN ETÄISTEN 



Vuoksi tähtien etäisten 
kerran nähty on tuhannen 
vihamiehen ja ystävän 
tältä paikalta lähtevän. 



Laulu riemukas, jonka vei 
kumu askelten häipyväin, 
siitä mahdista tiennyt ei, 
minkä kulkua lähtijäin 
tuosta hetkestä vievän ties 
raajarikkona jäänyt mies. 



Niin he lähtivät jokainen. 
Kukin tuntenut syynsä lie, 
Kenet houkutti lokainen 
kaiken-kieltäjän syrjätie, 
kenet piinasi näännyksiin 
paino syyllisten retkien, 
kenet rakkaus syöksi niin 
mutaan turhien hetkien. 



Kukin tiensä he kulkeneet 
ovat seuraten opastaan: 
toiset tähtiä tähynneet, 
toiset taikojan-nopastaan 
turman silmiä lukeneet, 
jotkut kiusaten aivojaan 
käsin otsaansa tukeneet. 
Kaikki kantaen vaivojaan. 



Kerran tänne he palaavat 
jaloin rammoin ja ruhjotuin. 
Minkä silmiltä salaavat, 
lähtiessä jo heistä luin: 
että murskatuin sydämin 
kerran saapuvat takaisin 



harvat säilyen uskossaan, 
että silmillä ihmisen 
tulla saattaisi tuntemaan 
iankaikkisen Totuuden; 
toiset päätyen murheekseen 
siihen ihmisen-totuuteen, 
että täyttymys jokainen 
valheruusu on okainen, 
vuossa päivien painavain 
pian tuhlattu laina vain; 
jotkut huulilla lohduton 
hymy katkera kyynikon, 
yhä muistaen öitä, kun 
alla kohtalon kirotun 
sydän kylmänä julettiin 
luottaa sattuman rulettiin. 

Tyydy, ihminen, totuuteesi 
mihin suuntaatkin askelees, 
aina tielläsi puomi on 
tuhatvuosien tuomion. 
Ei sun vastata rukoiluus, 
eikä aukene salaisuus. 



TURBIINILAULU 



On portti, jolla viitat putoavat 
ja naamiomme meiltä riisutaan . . . 

Portti on, portti on — — — turbiinikumua, 
salamavaloja, myrkkyjen sumua — — — 
Jättiläisvasarat takovat tahtia. 



Ihmisen mahtia 

tunnista tuntiin alati toistavat 
ihmisen aivojen rohkean työn 
tulokset loistavat. 

Hermojen kiihkon ja aivojen paineen 

houreet kasvavat hahmossa aineen 

pinnasta mullan pilviä kohti 

huomenna hipoen mahdottomuutta. 

Portti on, portti on — — — milloinka tohti 

kuoleva muistaa, että se jylinä 

laulaa mahtia yön? 

Rohkeat temppelit raatajakourien 

seisovat tuokion ihmisten kylinä — 

tyhjästä nousevat, kuolevat pian. 

Keskellä kukkivan lian 

laulavat kättensä kiitosta hourien 

tyhmät ja viisaat yhdessä kuorossa. 

Portti on, portti on — — — kuka on vuorossa, 

kun yö velkoo uhria uutta? 

On portti, jolla viitat putoavat 
ja naamiomme meiltä riisutaan . . . 



TUNNUSTUS 



Olen yksilö ihmissuvun, 
joka tietää aikansa myöhän 
ja laskee hetkien luvun. 
Ei elämän kestoa taata. 
Pian loppuu aika. Jo lyöhän 
kiron vasamat ihmisen maata. 



Olen yksilö kylmän ajan, 
joka jäisiä liekkejä siittää, 
joka äärellä kuoleman rajan 
pelon tappaen riemusta laulaa, 
joka kättensä voimaa kiittää, 
yön koura kun kiertää kaulaa. 



Olen yksilö, syntynyt surmaan 
yön saartaman ihmiskunnan, 
joka elämän valheen hurmaan 
on vaihtanut sielun meissä. 
Vain jäätävän halveksunnan 
luen piirteissä vääristyneissä. 



Ja kun peiliini katson, en kiellä: 
sama hymyily irvokkaissa 
on kasvoissa kuvalla siellä 
ja sielussa autuas totuus: 
ei virhettä elämän laissa, 
sä synnyit ja kuulut rotuus. 



Niin yksilö äärellä rajan 
olen joukossa kaltaisteni. 
Lyön maahan ja isken hajan, 
en rakenna sijalle uutta. 
Olen syntynyt paikalleni. 
En usko mahdottomuutta. 



NÄKÖALA TIENVIITALLA 



Mitä viittaa 
tutkinetkin, 
vähät piittaa 
ylhä taivas 
kohtaloista. 
Edelläsi 
kulkijoista 
viimeisetkin 
tässä raivas 
korska käsi. 



Yksi jäätyi 
paikallensa. 
Toinen päätyi 
hirsipuuhun: 
vahva köysi, 
pohja alta! 
Joku löysi 
totuutensa: 
sanat suuhun 
Jumalalta. 

Ansa tiellä, 
salahauta: 
valhe kiellä 
taikka luota! 
Turha jatkaa 
tuijotusta. 
Täst' ei matkaa 
tehdä auta: 
rämesuota, 
syvyys musta. 



EPITAFI 



Kukin meistä on syyllinen 
kaikkien edessä. — Dostojevski. 

Syntyi, kuoli. Kai myös eli. 
Suuren järjestyksen mukaan 
muuan vihamies ja veli, 
vaikka tuntenut ei kukaan. 



Ristiämme veisti. Sille 
itseänsä ripusteli. 
Kaikille näin veistäjille 
aidon esimerkin eli. 

Työnsä vaikk'ei tunnettukaan 
ollut edes tutuimmille, 
suuren järjestyksen mukaan 
kukin meistä nousee sille. 



KUOLEMAN NARRIT 



»Merely: thou art death's 
fool.» — Shakespeare. 

Me käsiemme kahleet murskasimme 

ja tavoittamatonta tavoitimme, 

siks kunnes luhistuivat temppelimme . . . 

Musertuneina sillat: eilistä 
ei tajuntamme saata tavoittaa, 
ja tuntemattomuutta huominen 
sumusta huokuu vasten kasvojamme. 



Hämärtyneestä tajun peilistä 
me itseämme silmiin tuijotamme 
ja näämme pelon. Sitä vavisten 
me rukoilemme yömme jumalaa. 

Ei — emme rukoile. On pettänyt 
jumala, totuus, tieto ihmisen, 
ja käsiimme on jäänyt arvoton, 
hajonnut kuva eilistotuutemme. 
Niin rakensimme eilen, että nyt 
muun omistamme, itseämme emme, 
ja voittomme on kuva tappion. 
Se iskee meidät maahan murskaten. 

Me kaiken, kaiken, kaiken omistimme. 



JA KUITENKIN - 



»Yön umpiseinään kolkutan 

ja autiutta uhkaan.» — Hellaakoski. 

Jos kuinka yötä uhkaamme 
sen ankaruutta vihaten, 
tuhoutunutta tuhkaamme 
ei tunne päivä huominen. 
Ja kuitenkin: me siirsimme 
alemma radat tähtien 
ja teoillamme piirsimme 
sanamme porttiin tyhjyyden: 



Jos sukumme on unohtuva, 
vuostuhannet se oli kuva 
väkevän alkuajatuksen 
ikuisuuskaipauksen. 



EPILOGI 



IKUISUUS, VALTATIE 



Ikuisuus, valtatie — 
tuhannen tietä muuta. 
Jokainen niistä vie 
tuhatta kulkijaa 
päin valtavirran suuta, 
päin tyyntä, aavaa merta. 
Kiveä, multaa, verta 
jää askeleitten taa. 



Soi sumurannikon 
kohina yli teiden. 
Soi pitkän, aution 
yön tutkimattomuus — . 
Sen rantaan saapuneiden 
vaelluslaulu kuolee. 
Vain kallioita nuolee 
yön raskas hiljaisuus. 

Ei siltaa luota maan, 
ei ainoaakaan laivaa 
vie sumuun harmajaan. 
Jos halki hämärän 
yön tuuli joskus raivaa 
uransa usvapilveen, 
syvempi jälkeen ilveen 
on paino pimeän. 

Ikuisuus, valtatie 
tuo ihmiskohtaloita 
päin merta. Meri vie 
ei niitä eteenpäin. 
Se nuolee kallioita . . . 
Se mittaamaton, musta 
ei sääli kaipausta 
sen luona kärsiväin. 



Soi sumurannikon 
ikuinen kohu yöhön. 
Soi lain ja tuomion 
se tutkimattoman 
tekoihin, ihmistyöhön. 
Se totuutemme määrää 
ja murtaa: kohti väärää 
on suunta oikean. 



Ei siltaa luota maan. 
Etäisyys sumuun peittyy. 
Sumusta toisinaan 
maan puoleen ajautuu 
ja kallioihin heittyy 
rajassa rannan tylyn 
uponneen laivahylyn 
lahonnut purjepuu. 

